સાંગાસર ગામના શંકરભાઈ જાંબુકિયા કહે છે, “અમારા ગામની બહાર ધોલેરા સરને ધ્યાનમાં રાખીને બિલ્ડર્સે અનેક જમીનો ઊંચા દામે ખરીદીને રહેણાક મકાનોની સ્કીમ મૂકી હતી. જોકે મૂળ ધોલેરા સરમાં સરકારે બહુ ખોટાં સપનાં બતાવ્યાં હોવાની વાત જાહેર થઈ જતા રોકાણકારો અહીં આવતા બંધ થઈ ગયા. અત્યાર સુધીમાં ભાગ્યે જ કોઈ પ્લોટ અહીં વેચાયો હશે. જે બિલ્ડર્સે અહીં જમીનો ખરીદી હતી તેમના પૈસા પણ અટવાયા છે. ખરીદદારોને લલચાવવા માટે બિલ્ડર્સ નાનું મોટું બાંધકામ સતત ચાલુ રાખે છે. હવે તો એક સાથે એક પ્લોટ ફ્રી સુધીની સ્કીમ્સ પણ માર્કેટમાં આવી ગઈ છે. છતાં કોઈ લેવા તૈયાર નથી. એક જગ્યાએ તો પાંચ હજાર જેટલા પ્લોટની સ્કીમ એમની એમ વેચાયા વિના પડી છે. સર વિસ્તારની બહાર ખાસ આ સ્થિતિ પ્રવર્તે છે.